Derde transitoroof binne 4 dae in GautengArgieffoto (Fidelity Security) Gauteng het vandeesweek omtrent deurgeloop onder transitorooftogte. Nóg een het Sondagmiddag plaasgevind, dié keer in Johannesburg. Die rooftog het omstreeks 12:00 by die Southdale Mall in die suide van Johannesburg plaasgevind. Kapt. Mavela Masondo, woordvoerder van die polisie, het aan Maroela Media bevestig die polisie is in dié stadium op soek na agt verdagtes wat van die toneel gevlug het in ŉ bruin Audi A4. “Daar word beweer dat ŉ Fidelity-geldwa geparkeer gestaan het met een veiligheidswag in Shoprite terwyl die ander een by die wa gewag het. Dit is toe dat die gewapende aanvallers hom [die wag by die voertuig] nader en dwing om die geld aan hulle te oorhandig,” het Masondo gesê. Niemand is tydens die voorval beseer nie. Masondo het ŉ beroep op die publiek gedoen om die polisie te laat weet van enige inligting wat daartoe kan lei dat die misdadigers aangekeer word. Die verdagtes het van die toneel gevlug in ŉ onbekende rigting. ŉ Saak van transitoroof word ondersoek. Dié rooftog kom slegs twee dae nadat ŉ G4S-geldwa op die N4 in Silverton in Pretoria tussen Watermeyerstraat en Simon Vermootenweg beroof is. Kapt. Ndivhuwo Mulamu, woordvoerder van die Valke, het bevestig dat twee veiligheidswagte van die G4S-voertuig wat aangeval is, gering beseer en na die hospitaal vervoer is vir verdere behandeling. Skote het ook vroeër vandeesweek in Boksburg geklap toe ŉ groep swaar gewapende verdagtes Donderdag op twee geldwaens aan die Oos-Rand toegeslaan het.